MUNICIPIUL CRAIOVA

CONSILIUL LOCAL AL MUNICIPIULUI CRAIOVA   




           HOTĂRÂREA NR.40
                      privind desemnarea dlui. Butari Mihai-Vlad și încredințarea mandatului de administrator al S.C. Salubritate Craiova S.R.L.

Consiliul Local al Municipiului Craiova, întrunit în şedinţa ordinară, din data de 30.01.2025;

Având în vedere referatul de aprobare nr.8912/2025, raportul nr.11928/2025 întocmit de Serviciul Resurse Umane şi raportul de avizare nr.11831/2025 întocmit de Direcţia Juridică, Asistenţă de Specialitate şi Contencios Administrativ  prin care se propune desemnarea dlui. Butari Mihai-Vlad și încredințarea mandatului de administrator al S.C. Salubritate Craiova S.R.L. și avizele nr.3/2025 al Comisiei I-Buget Finanţe, Studii, Prognoze şi Administrarea domeniului şi nr.3/2025 al Comisiei V-Juridică, Administraţie Publică şi Drepturi Cetăţeneşti;

 În conformitate cu prevederile Legii nr.31/1990 privind societăţile comerciale, republicată, cu modificările și completările ulterioare și Legii nr.53/2003-Codul Muncii, republicată, cu modificările şi completările ulterioare;

  În temeiul art.129 coroborat cu art.139, art.154 alin.1 şi art.196 alin.1 lit.a din Ordonanţa de Urgenţă a Guvernului nr.57/2019 privind Codul administrativ, cu modificările și completările ulterioare;

HOTĂRĂŞTE:
Art.1. Se aprobă desemnarea domnului Butari Mihai-Vlad şi încredinţarea mandatului de administrator al S.C. Salubritate Craiova S.R.L., pe o perioadă de un an, începând cu data de 06.02.2025.

Art.2. Se aprobă contractul de administrare, pentru o perioadă de un an, începând cu data de 06.02.2025, ce urmează a fi încheiat între S.C. Salubritate Craiova S.R.L., pe de o parte şi domnul Butari Mihai-Vlad, pe de altă parte, prevăzut în anexa care face parte integrantă din prezenta hotărâre.
Art.3. Se stabilește remunerația lunară în cuantum de 19.300 lei, care se va plăti din bugetul S.C. Salubritate Craiova S.R.L., cu sediul în municipiul Craiova, str. Brestei, nr.129A, identificată în registrul comertului cu nr. de ordine J16/136/01.02.2011 şi Codul Unic de Înregistrare 279691145.
Art.4. Se aprobă suspendarea contractului individual de muncă al domnului Butari Mihai-Vlad încheiat cu S.C. Salubritate Craiova S.R.L., pe perioada exercitării mandatului de administrator. 
Art.5. Se aprobă mandatarea reprezentantului Municipiului Craiova, dl. Ghiță George Robert, să voteze în Adunarea Generală a S.C. Salubritate Craiova S.R.L., desemnarea dlui. Butari Mihai-Vlad și încredințarea mandatului de administrator al S.C. Salubritate Craiova S.R.L., precum și aprobarea contractului de administrare.
Art.6. Se împuternicește reprezentantul Municipiului Craiova, dl. Ghiță George Robert, să semneze actul constitutiv actualizat şi contractul de administrare al domnului Butari Mihai-Vlad.
Art.7. Se împuternicește dl. Butari Mihai-Vlad, administrator al S.C. Salubritate Craiova S.R.L., să efectueze cuvenitele menţiuni la Oficiul Registrului Comerţului de pe lângă Tribunalul Dolj.
Art.8.  Pe data prezentei hotărâri, se modifică în mod corespunzător actul constitutiv al S.C. Salubritate Craiova S.R.L.
Art.9. Primarul Municipiului Craiova, prin aparatul de specialitate: Serviciul Administraţie Publică Locală și Relații cu Consiliul Local, Serviciul Resurse Umane, S.C. Salubritate Craiova S.R.L., dl. Ghiță George Robert şi dl. Butari Mihai-Vlad vor aduce la îndeplinire prevederile prezentei hotarari. 

